Pärlmutri mikrostruktuuri skeem
Pärlmutri murdepind rasterelektronmikroskoobi all
**Pärlmutter** (saksa keelest *Perlmutter*, ladinakeelsest nimetusest *mater perlarum*) on limuste (karpide, paljude tigude, mõne peajalgse) koja sisemine, mantliga külgnev ja mantliepiteeli eritatud kiht.

### Koostis

Pärlmutter koosneb põhiliselt aragoniidist (91%), orgaanilisest ainest konhiinist (4%) ja veest. Valguskiirte murdumise ja peegeldumise tõttu konhiinikihtidega vahelduvates väga õhukestes aragoniidikihtides helkleb pärlmutri pind vikerkaarevärviliselt ja läigib.

### Leidumine looduses

Pärlmutrit saadakse peamiselt pärlikarpide (*Pteria*, *Pinctada*), ebapärlikarbi (*Margaritifera*), jõekarbi (*Unio*), rannakarbi (*Mytilus*) ja mitme mereteo, nt vurrteo (*Turbo*), kuhikkodalase (*Trochus*) ja merikõrva (*Haliotis*) kojast. Pärlmutrikihtidest koosnev ümar moodustis on pärl.

Väljasurnud limuste (ammoniitide) fossiilidel säilinud pärlmutrikihti nimetatakse ammoliidiks.

* Pärlikarp Pinctada margaritifera pärligaPärlikarp *Pinctada margaritifera* pärliga
* Merikõrva (Haliotis) karbi sisekülgMerikõrva (*Haliotis*) karbi sisekülg
* Laevukese (Nautilus macromphalus) koda pikilõikesLaevukese (*Nautilus macromphalus*) koda pikilõikes
* Pärlmutrikiht juurast pärit ammoniidi fossiililPärlmutrikiht juurast pärit ammoniidi fossiilil
* Lihvitud pärlmutripaladLihvitud pärlmutripalad

Kasutamine
----------

Lihvitud ja poleeritud pärlikarbid on Polüneesia rahvaste kultuuris kasutusel olnud maksevahendina.

Vikerkaarvärvilise helgi tõttu on pärlmutrit juba ammustest aegadest kasutatud kaunistamiseks, näiteks panustehnikas tahvlid sisearhitektuuris, intarsia- ja marketriimööbel, pärlmutterpanused ehetel, kultusesemetel, muusikariistadel ja muudel tarbeasjadel, nagu laekad, kellad, söögiriistad või relvad, pärlmutrist lõigatud lehvikuliistud, helmed, ehteripatsid ja nööbid.

Muusikariistade viimistluses on pärlmutter tänapäevalgi kasutatav materjal. Näiteid:

* Kreeka ja Lähis-Ida näppepillid, nagu buzuki, lautolaadne *baglamas* ja *ud*, on traditsiooniliselt kaunistatud pärlmutriga, levinumad kohad on kõlaava ümbrus, sõrmlaud ja tagakülg.
* Akordioni või kontsertiina küljed on sageli kaetud pärlmutriga.
* Kitarride ja muude keelpillide sõrmlaud võib olla kas tervikuna kaunistatud pärlmutterpanustehnikas (inglise keeles *inlays*) või varustatud ümmarguste märkidega keele teatud pikkuste kohal.
* Poogenpillide poogna konn on enamasti varustatud ümmarguse pärlmutterkaunistusega (silmaga).
* Kõrgekvaliteedilistel saksofonidel, aga ka trompetitel ja muudel vaskpuhkpillidel on klapid kaetud pärlmutterketastega.

Kaaviari tõstmise lusikas võib olla valmistatud metalli asemel pärlmutrist, sest ei muuda toiduga kokku puutudes selle maitset.

Pildid
------

* Graveeringuga kaunistatud pärlmutrist ripats Saalomoni saartelt, esi- ja tagakülg. Kogutud 1838, Toulouse'i muuseumGraveeringuga kaunistatud pärlmutrist ripats Saalomoni saartelt, esi- ja tagakülg. Kogutud 1838, Toulouse'i muuseum
* Pärlmutterliistudega pitslehvik Belgiast, 19. sajandPärlmutterliistudega pitslehvik Belgiast, 19. sajand
* Merovingi kuldpross pärlmutterkaunistusega. 7. sajand, LouvreMerovingi kuldpross pärlmutterkaunistusega. 7. sajand, Louvre
* Pärlmuttermosaiigiga seinatahvel Topkapi palees IstanbulisPärlmuttermosaiigiga seinatahvel Topkapi palees Istanbulis
* Pärlmuttermosaiigiga kaetud kauss, India, 16.-17. sajand, Victoria ja Alberti muuseumPärlmuttermosaiigiga kaetud kauss, India, 16.-17. sajand, Victoria ja Alberti muuseum
* Miniatuurne puidust retaabel pärlmutterreljeefidega, 16. sajand, AugsburgMiniatuurne puidust retaabel pärlmutterreljeefidega, 16. sajand, Augsburg
* Pärlmutternööpe 19. sajandistPärlmutternööpe 19. sajandist
* Kaaviarikauss ja -lusikasKaaviarikauss ja -lusikas

Viited
------

1. ↑  P. Geiger. Handbuch der Pharmacie. Osswald, 1829
2. ↑  Eesti entsüklopeedia, 7. kd, 1994

|  |  |
| --- | --- |
|  | Pildid, videod ja helifailid Commonsis: **Pärlmutter** |